text: [size=24]بسم الله الرحمن الرحيم
  السلام عليكم ورحمة الله وبركاته طبق كشري مصري وبالكبدة
  صباحكم ومساكم ورد جوري
  في يوم أقترحت عليهم في البيت أعمل لهم كشري مصري بالكبدة
  يالا بينا
  الحاجات اللي هنحتاجها هي :-
  أرز أبيض - مكرونة مختلفة الأنواع -
  عتس بجبة ( البني ) - بصلة - طماطم أو صلصة - حمص ( حمص الكشري غير حمص
  الطبيخ بيبقي كبير شوية ) - مكرونة شعرية للأرز - ثوم - فلفل أخضر - كبدة -
  ليمون
  طبعاً المقادير حسب عدد أفراد الأسرة
  الطريقة :-
  هنعمل الأول الكبدة وبعدين الكشري
  الكبدة :-
  هنجيب الكبدة ونحطها في مصفاة ونغسلها كويس وبعدين نركنها
  بعد كدة نجيب فص ثوم ونفرمه كويس ونقطع الفلفل الأخضر حلقات صغيرة
  نجيب طاسة متوسطة ونحطها عالنار ونحط
  فيها شوية زيت ونحمر فيه فص الثوم ونحط عليه حلقات الفلفل ونقلبه شوية
  وبعد كدة نحط عليهم الكبدة ونحط الفلفل الأسود والملح عليها ونسيبها تستوي
  ونعصر عليها الليمون
  دة شكلها وهي عالنار
  نيجي للكشري :
  الأول للمكرونة نجيب حلة كبيرة ونحط
  فيها مية بتاع نصها كدة ونسيبها لحد ما تغلي وبعدين نحط عليها شوية ملح
  ونقطتين زيت عشان المكرونة ما تلزقش في بعضها وبعدين نحط المكرونة تتسلق
  وكل شوية نقلبها لحد ما تستوي ما نسيبهاش تستوي قوي عشان ما تعجنش في بعضها
  وبعدين نصفيها من المية ونحطها في مصفاة
  ودة شكلها بعد السلق
  بعدين نيجي للحمص
  نجيب حلة صغنونة ونحط نصها مية ونحط فيها شوية ملح ونحط الحمص علي فكرة
  بيحتاج وقت طويل علي ما يستوي المهم بعد ما يستوي نصفيه ونحطه علي جنب
  نيجي للبصل نقطع
  البصلة أو نبشرها حتت صغيرة وبعدين نجيب طاسة فيها زيت ونحمر فيها البصل ما
  نخليهوش يتحرق لأنه هيتحط عالوش ونجيب ورق ونطلع البصل عليه عشان يشرب
  الزيت منه
  ودة شكله بعد التحمير
  نيجي للأرز نجيب
  حلة صغنونة ونحط فيها معلقتين سمنة أو زبدة ونكسر شوية مكرونة شعرية
  ونحمرهم فيها نخلي بالنا لا يتحرقوا وبعدين نزود عليها مية ولما تغلي نحط
  عليها الأرز ونزود مية بس يادوب تغطي الأرز بشوية ونحط الملح ونغطيه لحد ما
  يتشرب ويستوي
  ودة شكله وهو بيستوي
  نيجي للصلصة
  نجيب الطماطم ونضربها فالخلاط ونجيب حلة صغنون نحط فيها شوية زيت ونحط فص ثوم وبعد ما يتحمر نحط الصلصة أو الطماطم المضروبة فالخلاط
  ونسيبها لحد ما تتسبك وبعدين نحط عليها الملح والفلفل الأسود والشطة على حسب الرغبة
  ودة شكلها
  بعد ما نخلص خالص هنلاقي عندنا الحمص مستوي والأرز والمكرونة والعتس مستوي والبصل متحمر والصلصة
  نجيب طبق التقديم
  ونحط الأول المكرونة وعليها الأرز وعليها العتس وبعدين نحط الحمص وعليهم
  البصل المتحمر ونسيب الصلصة علي جنب للي عايز
  ودة شكل الطبق
  ودة شكل طبق الكبدة
  معلش اعذروني كان حوسة والصور مش مظبوطة قوي
  وطبعاً دي عمايل ايديا والله
  وإياك حد يعيب ههههههههههههه
  وبألف هنا وشفا علي قلوبكم جميعاً